داعش د یمن د لسګونو مسلمانانو د وژلو پړه ومنله
په یمن کې په دریو جوماتونو او د حوثي شیعه گانو پر سیاسی دفتر باندې په بریدونو کې ٣١ کسان وژل شوي دي.
د اسلامي دولت ډلې یا داعش د یمن په پلازمېنه صنعا کې د تېرې شپې د څلورو بېلابېلو موټر بمي چاودنو مسؤلیت په غاړه اخیستی دی. په دغو بریدونو کې لېږ تر لېږ یوډېرش کسان ووژل شول او په لسگونه نور ټپیان شوي دي. چاودنې پرون د ماښام لمانځه په وخت د دریو جوماتونو او د حوثي ډلې د یو سیاسي دفتر مخې ته وشوې. داعش د یو پیغام په خپرولو سره وویل چې پروني بریدونه دوی کړې دي او هدف یې د حوثي شیعه ډله ده. د مسؤلیت اخیستنې په پیغام کې راغلې دي، "د تېرې شپې بریدونه مو په حوثي شیعه یاغیانو باندې وکړل چې ایران یې ملاتړ کوي او په صنعا باندې واکمن شوې دي." د اسلامي دولت نومې ډله پداسې حال کې په یمن کې د خپل نفوذ لمنه پراخوي چې حوثیان او گڼ شمېر نورې وسلوالي ډلې د دغه هېواد د واک د ترلاسه کولو لپاره پخپل منځ کې په جگړه بوخت دي. د اسلامي دولت د ډلې لخوا دا ډول بریدونه او د خلکو وژل کومه نوې خبره نده. دې ډلې د رامنځته کېدو راهیسي نه یواځې په یمن بلکې په عراق او سوریه کې هم د مسلمانانو او غیر مسلمانانو په ډله ییزه وژلو لاس پورې کړی دی. که څه هم د د داعش لخوا د وژلو شویو خلکو کره شمېر او تازه معلومات څرگند نه دي خو د بېلگې په توگه د تېر کال د څو میاشتو د شمېرو پر اساس د دې ډلې د کړنو کچه څرگندېدلی شي. په بریتانیه کې مېشت د سوریې د حالاتو د څار د سازمان پر اساس د ٢٠١۴ کال په وروستیو شپږو میاشتو کې د داعش ډلې شاوخوا ١٩٠٠ کسان یواځې په سوریه کې وژلي وو چې زیاتره یې ملکی وگړي وو. د دې سازمان د مشر رامی عبدالرحمن په وینا، د اسلامي دولت یا داعش ډلې د ملکي وگړو ترڅنگ ١٢٠ تنه خپل هغه بهرني جنگیالي هم وژلي وو چې غوښتل یې بېرته خپلو هېوادونو ته ستانه شي. د ملگرو ملتونو لخوا د یو بل خپاره شوي رپوټ پر اساس، د داعش ډلې په ٢٠١۴ کال کې په عراق کې په پنځو میاشتو کې څه د پاسه ٥٥٠٠ کسان وژلي وو چې په کې په سلگونه عراقي ایزیدیان هم شامل وو. د داعش تگلاره یواځې د خلکو پر وژلو نه ختمیږي بلکې په زرگونه تنه ژوندي پاتې شوي خلک د دوی له وېرې خپل کلي او کورونه پریښي دي او په خپل هېواد کې دننه او بهر کډوال شوي دي او له نامعالوم راتلونکي سره مخامخ دي.